Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1  од Законот за слободен пристап до информации од јавен карактер („Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавено од Х. С., поднесено против Јавно претпријатие за државни патишта, на 04.09.2026 година го донесе следното 

Р Е Ш Е Н И Е
Жалбата од Х. С., поднесено против Јавно претпријатие за државни патишта, заведена во архивата на Агенцијата за заштита на правото на слободен пристап до информациите од јавен карактер под бр.08-298 на 01.09.2026 година СЕ ОТФРЛА како недопуштена.
О Б Р А З Л О Ж Е Н И Е
Х. С., како што е наведено во Жалбата, на 29.07.2026 година поднел  Барање за пристап до информации од јавен карактер до Јавно претпријатие за државни патишта, со кое побарал  во електронска форма, на електронска адреса да му се достави следната информација:
“ имајќи предвид дека се работи за државен пат кој претставува јавна патна инфрастуктура, а има сознанија дека траста на патот поминува преку катастарски парцели кои се запишани како приватна сопственост,........
1.Управување со државниот пат –регионален пат Р1311.......
2. Катастарски парцели и имотно-правен статус.....
3. Денационализација и враќање на земјиштето во приватна сопственост.....
4. Постапување за регулирање на имотно- правниот статус и иницирање постапка за експроприација......
5. Работи извршени на патот по 2004 година.....
6. Инспекциски надзор........
7. Правен основ за тековното користење на приватното земјиште....
8. Надомест за користење на пријавено земјиште и евентуална штета на спствениците.....‘‘.

	Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата ја отфрли како недопуштена, поради следното:
Агенцијата му укажува на Барателот на информации дека со поднесеното Барање за пристап до информации од јавен карактер не бара конкретен документ, туку поставува прашања.
Согласно член 3 став 1 алинеја 2 од Законот за слободен пристап до информации од јавен карактер, “информација од јавен карактер“ е информација во која било форма што ја создал или со која располага имателот на информацијата согласно со неговите надлежности“. 
Согласно член 3 став 1 алинеја 4 од истиот Закон, „документ“ е секој запис на информација без оглед на нејзината физичка форма или карактеристики, пишан или печатен текст, карти, шеми, фотографии, слики, цртежи, скици, работни материјали, како и звучни, гласовни, магнетски или електронски, оптички или виедо сники во која било форма, како и пренослива опрема за автоматска обработка на податоци со вградени или пренослици мемории за складирање на податоците во дигитална форма.
Имателот на информации не е должен да создава нова информација, или да презема дополнителни дејства од своја надлежност, за да го задоволи Барателот во однос на неговото поднесено Барање на информации за слободен пристап до информации од јавен карактер. 

Во конкретниот случај, Агенцијата му укажува на Барателот на информации дека согласно член 1 и член 2 од Законот за ратификување на Конвенцијата за пристап до официјални документи на Советот на Европа („Сл. весник на Република Северна Македонија“ број 170/2024) и член 5, став 5, точка 2 од Конвенцијата за пристап до официјални документи на Советот на Европа, Барањето за пристап до официјален документ може да биде и одбиено доколку  барањето е очигледно неразумно.
Имајќи ги предвид одредбите од Конвенцијата за пристап до официјални документи на Советот на Европа, која со ратификацијата е влезена во правниот промет во Република Северна Македонија, јасно е дека во одредбите на Конвенцијата се зема предвид можноста барањето за пристап до информации да не се користи на начин што ги крши правата на другите. Имено, со поднесување обемно барање за пристап до информации, се создава ситуација на конфликт помеѓу целта на Барателот на информацијата и целта на законската регулатива на правото на пристап до информации од јавен карактер. 
Наведеното се согледува на тој начин што дејствијата на Барателот на информацијата при остварувањето на наведеното право негативно се одразуваат врз правата и должностите на трети лица. Затоа, несоодветната употреба на правото на пристап до информации односно поднесување на очигледно неразумно барање може да се идентификува во ситуации кога поединечен Барател на информации, под одредени околности, го загрозува, попречува или спречува остварувањето на правата на другите, правејќи го тоа лично или преку други баратели на информации, а кои многу често бараат информации од истиот Имател на информации и го отежнуваат редовното работење на институцијата – Имател на информации.
Очигледната неразумност на барањето, меѓу другото, се цени преку бројот и обемот на барањата, односно обемноста на барањето. При постапување по голем број барања за пристап до информации со кои се бараат информации што опфаќаат период од неколку години, постои реална можност правата на странките во други постапки кои се водат пред Имателот на информации да не бидат соодветно заштитени, а може да дојде и до застој во работата на Имателот на информации, а со тоа и до ограничувања за другите Баратели или странки поради неизвршување на редовната работа на вработените кај Имателот на информации. Ова претставува пречка за ефикасно работење на самата институција – Имател на информации, не само во областа на слободниот пристап до информации, туку и во сите негови области на работење.
Во функција на погоре образложеното Агенцијата редно го става и предметното барање, дадено на пет (5) печатени страници, содржи осум (8) делови, а секој дел содржи од три (3) до седум (7) точки, со дополнителни алинеи односно потпрашања“.
Ваквиот пристап на поднесување обемни барања ја дуплира или ја мултиплицира обемноста на информациите кои се бараат одеднаш, а со тоа и се оневозможува нормалното и непречено функционирање на Имателите на информации, што ги прави Барањата неразумни. 
Агенцијата му укажува на Барателот дека односите меѓу Барателите  и Имателите на информации треба да се засноваат на соработка и помош, како и на меѓусебно ценење и почитување на достоинството на човековата личност, како на Барателот така и на вработените кај Имателот на информации.
Во врска со ова Агенцијата му укажува на Барателот на информации дека, доколку смета дека постои сомнеж за коруптивно однесување, злоупотреба на службена должност  на Имателот на информации и слично, истиот може и треба да се обрати до соодветните истражни и предистражни органи, а не со поднесување на барања за пристап до информации да бара документи и информации со кои тенденциозно го оптоварува редовното работење на Имателот на информации, а во исто време и работењето на Агенцијата како второстепен орган во постапувањето по неговите жалби
Согласно  погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.
Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.
                                                                                             


                                                                                                              Директор,
                                                                                                           Петар Гајдов



[bookmark: _GoBack]

